K **vražde Henryho Accordu** došlo v máji 2018 na Obchodnej ulici v Bratislave, kde slovenský štátny občan Juraj Hossu fyzicky zaútočil na Filipínčana Henryho Acordu a spôsobil mu zranenia, ktorých následkom upadol do bezvedomia a o štyri dni neskôr zomrel. Útok vyvolal na Slovensku veľkú vlnu prejavov solidarity voči pozostalým a podnietil spoločenskú diskusiu o probléme rasizmu a xenofóbie v slovenskej spoločnosti. Negatívne bolo vnímané konanie okresného prokurátora, ktorý obvineného Hossu napriek návrhu vyšetrovateľa nevzal do väzby, čo Generálna prokuratúra SR označila za postup, ktorý nebol v súlade so zákonom.

Obeť
----

**Henry John Serafica Acorda** (\* 1981/1982 – † 31. máj 2018, Bratislava, Slovensko) bol filipínsky finančný analytik, ktorý niekoľko rokov žil v Bratislave a pracoval v spoločnosti IBM International Service Centre. Bol súčasťou medzinárodnej anglofónnej rímskokatolíckej komunity, ktorá sa schádza v Kostole sv. Ladislava.

Priebeh trestného činu a trestného konania
------------------------------------------

V sobotu 26. mája 2018 o 04:34 SELČ na Obchodnej ulici v Bratislave 28-ročný Juraj Hossu fyzicky napadol Henryho Acordu, ktorý sa zastal svojich dvoch kamarátok, Filipínky a Poľky, ktoré Hossu obťažoval. Po krátkej slovnej výmene ho sotil na zem a kopol do hlavy tak, že Acorda ostal v bezvedomí. Následne mu ešte šliapal po hrudníku a vrazil dve silné facky, pričom odsácal ženu, ktorá sa zranenému snažila pomôcť. Prví okolidúci odsotili útočníka a zranenému začali poskytovať prvú pomoc, zatiaľ čo jeden z nich zadržiaval Hossua v slovnom konflikte. O 04:39 na miesto dorazila prvá policajná hliadka, ktorá zadržala Hossua a začala s resuscitáciou zraneného Acordu. O 04:44 prišla druhá policajná hliadka a o 04:47 na miesto dorazila sanitka a ďalšie policajné hliadky. Acorda bol hospitalizovaný v Univerzitnej nemocnici Bratislava – Nemocnici Ružinov.

V nedeľu 27. mája vyšetrovateľ obvinil Hossua z trestného činu ublíženia na zdraví podľa § 155 Trestného zákona (zákona NR SR č. 300/2005 Z. z. v znení neskorších predpisov) a výtržníctva podľa § 364 Trestného zákona. Službukonajúcemu prokurátorovi Okresnej prokuratúry Bratislava I doručil vyšetrovací spis a podnet na podanie návrhu na vzatie obvineného do väzby, zdôvodnený obavou, že Hossu bude pokračovať v trestnej činnosti. Prokurátor ale – slovami hovorcu Krajskej prokuratúry v Bratislave Olivera Janíčka – *„nezistil u obvineného skutočnosti, z ktorých by vplývala dôvodná obava, že bude pokračovať v obdobnej trestnej činnosti, pre ktorú je aktuálne stíhaný, preto sa nestotožnil s podnetom vyšetrovateľa na podanie návrhu na vzatie obvineného do väzby"*.

Vo štvrtok 31. mája okolo 12:00 hospitalizovaný Acorda na následky zranení (krvácania do mozgu) zomrel, čím sa naplnila skutková podstata trestného činu zabitia podľa § 147 Trestného zákona. Sudca pre prípravné konanie Okresného súdu Bratislava I na neverejnom zasadnutí 4. júna vzal obvineného Juraja Hossua do väzby.

Pamiatka a spoločenská reakcia
------------------------------

### Pietne akcie a podpora pozostalých

Acordova matka, brat a sestra na Slovensko pricestovali 30. júna okolo 20:00. Vzhľadom na to, že ide o pomerne chudobnú rodinu, na ich cestu prispeli Acordovi kolegovia a kamaráti. Tí 1. júna z iniciatívy členov skupiny Korben Dallas Juraja Benetina a Lukáša Filu vyhlásili finančnú zbierku na podporu rodiny zosnulého. V priebehu dvoch mesiacov sa na výslednú sumu 13 938 britských libier vyzbieralo 761 darcov.

Pohrebná omša sa uskutočnila 9. júna o 13:00 SELČ sa v Kostole sv. Ladislava. Celebroval ju Benjamín Kosnáč, výpomocný duchovný Farnosti Bratislava-Blumentál, a zúčastnili sa jej zosnulého matka, sestra a brat, jeho blízki a kolegovia, ako aj členovia miestnej anglofónnej rímskokatolíckej komunity. Počas dní do pohrebu sa spoločenstvo filipínskych katolíkov spolu s rodinou zosnulého stretávalo o 18:00, prvýkrát v Kostole sv. Ladislava, následne na mieste, kde Acorda zomrel, aby sa za neho modlili ruženec, v rámci tzv. modlitbového deviatnika.

Pozostatky Henryho Acordu na Filipíny prepravil Airbus A319-100 (registračnej značky OM-BYA) Letky Ministerstva vnútra Slovenskej republiky (MV SR), ktorý do Manily dorazil 18. júna okolo 10:30 miestneho času (04:00 SELČ). Na palube boli okrem rodiny zosnulého, filipínska veľvyslankyňa vo Viedni Maria Cleofe R. Natividadová a zástupca MV SR.

### Kritika orgánov činných v trestnom konaní

Starosta mestskej časti Bratislava-Staré Mesto Radoslav Števčík (NEKA) skutok označil za dôsledok dlhodobého neriešenia problému verejného poriadku v Bratislave.

Incident vyvolal tiež kritiku postupu prokuratúry, ktorá návrh na väzbu útočníka podala až po medializácii prípadu. Generálna prokuratúra SR po preskúmaní trestného spisu skonštatovala, že okresný prokurátor nepostupoval v súlade so zákonom a nariadila vyvodiť voči nemu zodpovednosť. Generálny prokurátor Jaromír Čižnár ale zároveň obvinil politikov kritizujúcich prokuratúru, vrátane ministra spravodlivosti Gábora Gála, zo zneužívania tragédie.

### Spoločenská odozva

Útok vyvolal na Slovensku veľkú vlnu prejavov solidarity.

V súvislosti s útokom viacerí komentátori poukázali na veľkú mieru nedôvery verejnosti k polícii, pretrvávajúci problém s násilnou trestnou činnosťou krajnej pravice, ale aj na rozpor medzi týmto incidentom a rétorikou časti politického spektra spočívajúcou v prílišnom zdôrazňovaní až zveličovaní možných rizík spojených s imigračnou krízou pri súčasnom podceňovaní rasovo a etnicky motivovaných prejavov nenávisti domáceho obyvateľstva.

Jeden z Acordových kamarátov, Filipínec Oliver Burias, v interview pre *Denník N* uviedol, že v porovnaní s Nemeckom a Rakúskom sú prejavy rasizmu na Slovensku rozšírenejšie a závažnejšie, pričom tento trend sa zhoršuje.

|  |  |  |
| --- | --- | --- |
| „ | Na Slovensku som bol prvýkrát pred šestnástimi rokmi, štyri roky som tu žil. Teraz žijem v Rakúsku, no do Bratislavy chodíme každý týždeň. Vidím, že sa niečo mení, Slovensko sa stalo rasistickejším. (...) Predtým boli Slováci otvorení, veľmi cudzincov vítali. Teraz sa boja. A to hovorím o strednej a vyššej triede. | "|
| – Oliver Burias v interview pre *Denník N* (3. jún 2018) |

Policajný zbor v súvislosti s prípadom zaznamenal nenávistné až extrémistické prejavy v internetových diskusiách a na sociálnych sieťach.

Referencie
----------

1. ↑  Terenzani, Michaela (2018), „AmCham: Attacks like the one on Henry Acorda have no place in civilised society", *The Slovak Spectator* (Bratislava: The Rock), 2018-06-08, dost. 2018-08-03
2. 1 2  Kovačič, Michal (2018), „Fair Play s kňazom, ktorý poznal Henryho: Rodina chce útočníkovi odpustiť", *Aktuality.sk* (Bratislava: Ringier Axel Springer SK), 2018-06-06, dost. 2018-08-03
3. 1 2  „Pohrebná rozlúčka s Filipíncom H. Acordom bude v sobotu v Bratislave", *Teraz.sk* (Bratislava: Tlačová agentúra Slovenskej republiky), 2018, 2018-06-07, dost. 2018-08-03
4. 1 2 3 4 5  Vasilko, Tomáš (2018), „Kamarát zabitého Henryho z Filipín: Najhorší rasizmus som zažil na Slovensku", *Denník N* ([Bratislava]: N Press), 2018-06-03, dost. 2018-08-03
5. ↑  Sivý, Rudolf (2018), „Celé video: Ako Juraj Hossu usmrtil Filipínca Henryho", *Aktuality.sk* ([Bratislava]: Ringier Axel Springer SK), 2018-06-04, dost. 2018-08-03
6. 1 2 3  Kapitán, Peter (2018), „Celé video: Ako Juraj Hossu usmrtil Filipínca Henryho", *SME* ([Bratislava]: Petit Press), 2018-06-01, dost. 2018-08-03
7. ↑  Kapitán, Peter (2018), „Súd vzal do väzby agresora, ktorý usmrtil Filipínca", *Aktuality.sk* ([Bratislava]: Ringier Axel Springer SK), 2018-06-04, dost. 2018-08-03
8. 1 2  [Hutko, Dominik]; TASR (2018), „Prokurátor podal návrh na väzbu pre 28-ročného Juraja H.", *Pravda* ([Bratislava]: P E R E X), 2018-06-03, dost. 2018-08-03
9. ↑  SITA (2018), „Okresný prokurátor v prípade zabitia Filipínca pochybil", *SME* ([Bratislava]: Petit Press), 2018-06-07, dost. 2018-08-03
10. ↑  Tranter, Jack (2018), „Fundraiser by Jack Tranter : Support Henry’s Family", *GoFundMe* (Dublin: GoFundMe Ireland), 2018-06-01, dost. 2018-08-03
11. ↑  Kosnáč, Benjamín (2018), „Ďakujeme Ti, Henry. Tvoja obeta nás prebudila (rozlúčka s Henrym Acordom)", *Aktuality.sk* ([Bratislava]: Ringier Axel Springer SK), 2018-06-04, dost. 2018-08-03
12. ↑  „Remains of slain OFW home via Slovak Gov’t plane", *Barangay.Life* (Philippines: [s. n.]), 2018, 2018-06-19, dost. 2018-08-02
13. ↑  TASR; red.[akcia] (2018), „Čižnár skritizoval prokurátora, ktorý prepustil útočníka na Filipínca. Vyvodia voči nemu zodpovednosť", *Hospodárske noviny* (Bratislava: MAFRA Slovakia), 2018-06-07, dost. 2018-08-03
14. ↑  Folentová, Veronika (2018), „Čižnár: Prokurátor, ktorý prepustil útočníka na Henryho Acordu, konal povrchne a nedostatočne", *Denník N* ([Bratislava]: N Press), 2018-06-07, dost. 2018-08-03
15. ↑  TASR (2018), „Čižnár o vražde Filipínca: Politici sú schopní túto tragédiu zneužívať", *Hospodárske noviny* (Bratislava: MAFRA Slovakia), 2018-06-04, dost. 2018-08-03
16. ↑  Kopcsay, Márius (2018), „KOMENTÁR M. KOPCSAYA: Pravda, ktorú odkryla Henryho smrť", *Teraz.sk* (Bratislava: Tlačová agentúra Slovenskej republiky), 2018-06-04, dost. 2018-08-03
17. ↑  Mimra, David (2018), „Po násilnej smrti Henryho sa na internete množia nenávistné prejavy. Polícia nespí", *Noviny.sk* ([Bratislava]: Slovenská produkčná), 2018-06-07, dost. 2018-08-03